text: Sætta hoyringin í amerikonsku Kongressini, sum varð ásett til miðjan juli, verður nú framskundað til í dag kl. 18 føroyska tíð.
text: #000002
text: Sætta hoyringin í dag fer at varpa ljós á upptøkur úr Hvítu Húsunum, tá Trump familjan varð savnað undan álopinum á Kongressina.
text: #000003
text: Higartil hava verið fimm hoyringar um álopið á Kongressina og leiklutin hjá táverandi forsetanum Donald Trump. Hesar hava havt til endamál at kunna amerikanska fólkið um, hvat veruliga hendi tann 6. januar 2021, tá Trump viðhaldsfólk framdu álop á Kongressina við tí fyri eygað at fáa steðgað góðkenningina av valúrslitinum. Hóast hoyringarnar í ávísan mun hava verið endurtøka av summum av tí, sum hevur verið frammi longu, so hava nýggj vitni og nýggjar ljóð og myndaupptøkur verið við til at varpa nýtt ljós á málið.
text: #000004
text: Tað er enn ógreitt, hví kanningarnevndin hevur tikið avgerðina at skunda undir hoyringarnar, men tað skilst, at ymiskt nýtt er komið fram, sum nevndin ynskir at leggja fram longu nú. Nevndin sigur í einum úttalilsi um, hví hon fer undir hoyringina longu í dag, byggir á: "present recently obtained evidence and receive witness testimony." Tvs. tilfar hon nýliga hevur fingið fatur á og vitnir, sum vilja møta.
text: #000005
text: Higartil hava verið fimm hoyringar um álopið á Kongressina og leiklutin hjá táverandi foresetanum Donald Trump. Í teimum fyrstu fimm hoyringunum kom fram, at Donald Trump visti, at hann hevði tapt valið, men legði kortini trýst á varaforsetan Mike Pence, embætismenn í Hvitu Húsunum, løgmálaráðnum og í einstøku statunum at tryggja, at hann kundi halda fram sum forseti.
text: #000006
text: Kanningarnevndin upplýsir í dag, at filmsupptøkur av Trump familjuni í Hvítu Húsunum undir álopinum á Kongressina, sum ongantíð hava verið vístar áður, verða vístar í einum dokumentarfilmi í trimum pørtum á Discovery+ rásini í summar. Tað er filmsmaðurin Alex Holder, sum hevur gjørt upptøkurnar til røðina nevnd "Unprecedented". Hon snýr seg um valið í 2020 og um hendingarnar rundan um 6. januar 2021. Her eru tað serliga upptøkur í Hvítu Húsunum av Trump familjuni, sum eftir øllum at døma eru at meta sum spildurnýggj prógv í málinum um álopið á Kongressina.
text: #000007
text: Uttan mun til hvørji prógv Kanningarnevndin enn leggur fram um leiklutin hjá Trump í royndunum at fremja statskvett, so hevur nevndin ikki møguleika at ákæra hann fyri lógarbrot. Tað kann einans løgmálaráðharrin Gerrick Garland gera. Og hetta er tað flestu eygu eru vend ímóti í løtuni. Kann Garland brúka nakað av tí, sum er komið fram undir hoyringunum til at ákæra Trump fyri lógarbrot, er spurningurin, sum flest allir amerikanskir miðlar seta í kjalarvørrinum á hoyringunum.
text: #000008
text: Høvuðssøgan á CNN í morgun um, at løgmálaráðharrin Gerrick Garland hevur givið FBI boð um at rannsaka húsini hjá næsta ráðgevanum hjá Donald Trump, John Eastman og taka hansara telefon til kanningar. Tað vilja fleiri meta er eitt tekin um, at løgmálaráðið nú av ávara er farið at kanna málið við Trump og álopinum á Kongressina sum møguligt brotsverk. Á myndini John Eastman vinstrumegin, tá hann saman við Trump eggjaði amerikanarum at fara til Kongressina og steðga góðkenningini av valúrslitinum. Við lið hansara enn ein av næstu monnum Trumps, Guiliani, advokatur.
text: #000009
text: Tí kom tað eisini sum ein “bumba”, tá miðlarnir í gjár kundu siga frá, at fólk frá FBI rannsakaðu húsini hjá einum av næstu monnunum hjá Trump, John Eastman, advokati og persóninum, sum varð við til at skriva og fyrireika kvettroyndina hjá Trump. Við sær tóku FBI fólkini telefonina hjá Eastman. Hetta verður nú tulkað sum at løgmálaráðið ítøkiliga er farið undir at kanna leiklutin hjá Trump í sambandi við álopið á Kongressina. Enn ein rannsakan varð gjørd í heiminum hjá Jeffrei Clarke, sum Trump ætlaði at seta sum løgmálaráðharra eftir, at Bill Barr segði seg úr starvinum, tí hann metti pástandirnir hjá Trump um svik og stolið var vóru fullkomiliga burturvið.
text: #000010
text: At løgmálaráðið nú hevur fingið loyvi at rannsaka telefon og heimið hjá tveimum av næstu monnum Trumps verður mett at vera ein vend í málinum, tí har hevur higartil valdað tøgn. Eftir øllum at døma kunnu sambond knýtast millum teir báðar Eastman og Clarke, sum arbeiddi í løgmálaráðnum, og tí hevur løgmálaráðið fingið grønt ljós til at kanna teir. Søgan um leiklutin hjá Clarke kom annars fram undir hoyringunum, har hesin sum umboð fyri løgmálaráðið hevði skrivað bræv fyri Trump, sum hann ætlaði at senda valeftirlitsfólkunum í Georgia og fáa tey at taka seg aftur og seta nýggj ístaðin, tí alt varð ikki farið rætt fram. Um hetta varð eydnast kundi alt verið øðrvísi í dag.
text: #000011
text: Garland varð valdur til løgmálaráðharra av Biden, men gjørdi greitt eftir valið, at hann fór ikki at reka politikk í ráðnum. Og síðani hevur hann ikki viljað úttalað seg alment um Trump og kvettroyndina. Hildið hevur verið, at hann kortini hevur valt at kanna málið út í æsir uttan at kunna almenningin um hetta. Seinastu tíðindini um FBI og John Eastman eru møguliga fyrsta dømið um hetta.
text: #000012
text: Hvør er so hesin Garland. Hann varð skotin upp til Hægstarættardómara av Barack Obama, men settu republikanarar í Kongressini fót fyri hesum, tí teir mettu ikki tað var rætt at velja ein dómara til Hægstarætt so tætt við eitt forsetaval. Hóast hetta hildu somu republikanarar tað einki løgið vera í at velja fleiri konservativar dómarar til sama Hægstarætt beint undan seinasta vali.
text: #000013
text: Tað eru tey, sum halda, at Garland, nú konservativu dómararnir, sum Trump og republikanski flokkurin fingu valt í Hægstarætt og hava bannað fosturtøku, kann hava orsøk til at taka málið um Trump og kvettroyndina í størri álvara. Hinvegin hevur Trump sjálvur víst aftur øllum ákærum og vitnishoyringum í Kanningarnevndini sum mannajagstran.
text: #000014
text: Tað er enn ógreitt, um hoyringarnar í Kongressini fara at hava ávirkan á komandi miðvalini í USA, men okkurt bendir á, at Trump er við at missa fótafestið í republikanska flokkinum, tó at hann framvegis hevur ta størstu fjøldina av republikarum aftanfyri seg. Kortini vísir nýggj veljarakanning í New Hampshire, at guvernørurin í Florida. DeSantes liggur nøkur prosentstig frammanfyri Trump, um forsetaval varð nú. Flestu eygleiðarar halda, at Trump bara við at tosa um fortíðina er komin í defensivin í mun til yngri republikanarar, sum vilja hyggja frameftir og helst gloyma Trump-fortíðina.
text: #000015
text: Bretski miðilin The Guardian hevur gjørt nógv burtur úr hoyringunum og leinkjan niðanfyri er til greining hjá teirra USA journalisti.
text: #000016
text: Torgerð Jallgrímsdóttir er nýggjur deildarleiðari
text: #000022